**Ministru kabineta noteikumu projekta "Grozījumi** **Ministru kabineta**

**2012. gada 17. janvāra noteikumos Nr. 60 "Kārtība, kādā veic zemes kadastrālo uzmērīšanu par valsts budžeta līdzekļiem""**

**sākotnējās ietekmes novērtējuma ziņojums (anotācija)**

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks (500 zīmes bez atstarpēm) | Projekta mērķis ir novērst pretrunas par valsts budžeta līdzekļiem uzmērāmo zemes vienību sarakstā norādītajai sasaistei ar Administratīvo teritoriju un apdzīvoto vietu likumā noteiktajām administratīvajām teritorijām, noteikt Centrālajai zemes komisijai un pilsētu zemes komisijām noteikto uzdevumu izpildes pēctecību pēc minēto iestāžu darbības izbeigšanas, un pilnveidot zemes kadastrālās uzmērīšanas par valsts budžeta līdzekļiem esošo regulējumu. Projekts stājas spēkā nākamajā dienā pēc tā izsludināšanas. |

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Projekts izstrādāts pēc Tieslietu ministrijas (Valsts zemes dienesta) iniciatīvas, lai novērstu pretrunas par valsts budžeta līdzekļiem uzmērāmo zemes vienību sarakstā (turpmāk – Saraksts) norādītajai sasaistei ar Administratīvo teritoriju un apdzīvotu vietu likumā noteiktajām administratīvajām teritorijām, veicot izmaiņas Ministru kabineta 2012. gada 17. janvāra noteikumu Nr. 60 "Kārtība, kādā veic zemes kadastrālo uzmērīšanu par valsts budžeta līdzekļiem" (turpmāk – Ministru kabineta noteikumi Nr. 60) 1. pielikumā.  Tāpat projekts paredz noteikt Centrālajai zemes komisijai noteikto uzdevumu izpildes pēctecību pēc tās darbības izbeigšanas 2021. gada 30. jūnijā atbilstoši likuma "Par zemes komisijām" pārejas noteikumu 5. punktam un pilsētu zemes komisijām noteikto uzdevumu izpildes pēctecību pēc to darbības izbeigšanas likuma "Par zemes komisijām" 11. pantā noteiktajā kārtībā, kā arī novērst konstatētās nepilnības un pilnveidot zemes kadastrālās uzmērīšanas par valsts budžeta līdzekļiem esošo regulējumu. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | 1. Saskaņā ar Ministru kabineta 2008. gada 10. marta noteikumu Nr. 169 "Kārtība, kādā veic zemes kadastrālo uzmērīšanu par valsts budžeta līdzekļiem" (turpmāk – Ministru kabineta noteikumi Nr. 169), kas bija spēkā no 2008. gada 2. aprīļa līdz 2012. gada 3. februārim, 4. punktu Sarakstu kārto atbilstoši 1. pielikumā norādītajam Latvijas Republikas administratīvi teritoriālajam iedalījumam (20 rajoni, seši rajoni kopā ar sešām republikas pilsētām (Daugavpils, Jēkabpils, Jelgava, Liepāja, Rēzekne, Rīga, Ventspils) un viena republikas pilsēta – Jūrmala).  2008. gada 31. decembrī spēkā stājās Saeimā 2008. gada 18. decembrī pieņemtais Administratīvo teritoriju un apdzīvoto vietu likums (zaudēja spēku 2020. gada 23. jūnijā). Saskaņā ar tā pārejas noteikumu 17. punktu jaunizveidotās republikas pilsētas kā republikas pilsētu pašvaldības darbību uzsāka 2009. gada 1. jūlijā. Atbilstoši minētā likuma 18. punktam līdz 2009. gada 1. jūlijam administratīvās teritorijas statusu saglabāja rajoni, kā arī rajona pilsētas un pagasti, izņemot šo pārejas noteikumu 3. punkta otrajā teikumā minēto gadījumu. No minētajām tiesību normām izriet, ka administratīvo teritoriju iedalījums republikas pilsētās, rajonos, rajona pilsētās un pagastos Latvijas Republikā pastāvēja līdz 2009. gada 30. jūnijam.  2012. gada 17. janvārī spēkā stājās Ministru kabineta noteikumi Nr. 60. To 1. pielikumā tika saglabāts Ministru kabineta noteikumos Nr. 169 noteiktais administratīvo teritoriju iedalījums (20 rajoni, seši rajoni kopā ar sešām republikas pilsētām un viena republikas pilsēta), vienlaikus norādot sasaisti ar administratīvo teritoriju iedalījumu (novadi un republikas pilsētas) pēc 2009. gada 30. jūnija.  Ar 2021. gada 1. jūliju mainīsies administratīvās teritorijas (novadi un valstspilsētas) atbilstoši Saeimas 2020. gada 10. jūnijā pieņemtajā Administratīvo teritoriju un apdzīvoto vietu likumā noteiktajam. Tas nozīmē, ka Ministru kabineta noteikumu Nr. 60 1. pielikumā ietvertā sasaiste ar administratīvo teritoriju iedalījumu (novadi un republikas pilsētas) neatbildīs tam administratīvo teritoriju iedalījumam, kādu to paredz Administratīvo teritoriju un apdzīvoto vietu likums no 2021. gada 1. jūlija.  Ņemot vēra, ka Administratīvo teritoriju un apdzīvoto vietu likumā noteiktais administratīvo teritoriju iedalījums laikā gaitā varētu mainīties, tad, lai izvairītos no atkārtotu grozījumu izstrādes Ministru kabineta noteikumu Nr. 60 1. pielikumā, to ir paredzēts izteikt jaunā redakcijā, neveidojot sasaisti ar administratīvi teritoriālo iedalījumu pēc 2021. gada 30. jūnija.  No 2008. gada 2. aprīļa, kad spēkā stājās Ministru kabineta noteikumi Nr. 169, zemes kadastrālā uzmērīšana par valsts budžeta līdzekļiem tiek veikta rindas secībā, kas veidota atbilstoši administratīvajām teritorijām, kādas tās bija noteiktas līdz 2009. gada 30. jūnijam. Lai nemainītu Sarakstā iekļauto zemes vienību uzmērīšanas rindu un zemes lietotājiem būtu saprotama un izsekojama secība, kādā tiek veikta zemes kadastrālā uzmērīšana par valsts budžeta līdzekļiem, ar projektu Ministru kabineta noteikumu Nr. 60 1. pielikums tiek izteikts citā redakcijā, saglabājot par valsts budžeta līdzekļiem veicamās zemes kadastrālās uzmērīšanas rindu atbilstoši Ministru kabineta noteikumos Nr. 169 noteiktajam administratīvo teritoriju iedalījumam līdz 2009. gada 30. jūnijam, attiecīgi precizējot Ministru kabineta noteikumu Nr. 60 28. punkta redakciju.  Ievērojot to, ka Sarakstā zemes vienības tiek uzturētas atbilstoši administratīvajām teritorijām, kādas tās bija noteiktas līdz 2009. gada 30. jūnijam, tad operatīvas informācijas pieejamības nodrošināšanai par Sarakstā iekļauto zemes vienību atrašanās vietu aktuālajā administratīvajā teritorijā pēc projekta spēkā stāšanās Valsts zemes dienests savā tīmekļvietnē publicēs sasaisti Ministru kabineta noteikumu Nr. 60 1. pielikumā norādītajam iedalījumam atbilstoši Administratīvo teritoriju un apdzīvoto vietu likumā ietvertajam administratīvo teritoriju iedalījumam no 2021. gada 1. jūlija.  2. Ministru kabineta 2011. gada 27. decembra noteikumu Nr. 1019 "Zemes kadastrālās uzmērīšanas noteikumi" (turpmāk – Ministru kabineta noteikumi Nr. 1019) 282. punktā noteikts, ja ierosinātājs ir fiziska vai juridiska persona, pirmreizējo zemes kadastrālo uzmērīšanu zemes kadastrālajā uzmērīšanā sertificēta persona (turpmāk – mērnieks) veic, pamatojoties uz vienu no šādiem ierosinātāja iesniegtajiem tiesiskā pamatojuma dokumentiem: kompetentās institūcijas lēmumu (oriģinālu vai tā atvasinājumu) par zemes piešķiršanu lietošanā vai par īpašuma tiesību atjaunošanu un grafisko pielikumu vai Valsts zemes dienesta teritoriālās struktūrvienības sagatavoto lietošanā piešķirtās zemes robežu shēmu, ja lēmumam par zemes piešķiršanu lietošanā lauku apvidos nav pievienots grafiskais [pielikums](https://likumi.lv/ta/id/243225#piel0), tiesas nolēmuma norakstu (oriģinālu vai tā atvasinājumu) ar grafisko pielikumu, kurā attēlotas zemes robežlīnijas. Ja tiesas nolēmumam nav grafiskā [pielikuma](https://likumi.lv/ta/id/243225#piel0), papildus iesniedz vienu no šādiem dokumentiem: pilsētas zemes komisijas apstiprinātu grafisko pielikumu – ja zeme atrodas pilsētā, vietējās pašvaldības lēmumu (oriģinālu vai tā atvasinājumu) par zemes vienības robežu un platības precizēšanu ar grafisko pielikumu – ja zeme atrodas lauku apvidos vai Centrālās zemes komisijas apstiprinātu grafisko pielikumu – ja ir pārsūdzēts Centrālās zemes komisijas lēmums par īpašuma tiesību atjaunošanu uz zemi zemes reformas pabeigšanai.  No minētā Ministru kabineta noteikumu Nr. 1019 282. punkta izriet, ka pirmreizējo zemes kadastrālo uzmērīšanu veic, pamatojoties uz šajā noteikumu punktā minētajiem tiesiskā pamatojuma dokumentiem, kura neatņemama sastāvdaļa ir attiecīgā lēmuma grafiskais pielikums jeb dokuments, kurā attēlotas uzmērāmās zemes robežas, konfigurācija un atrašanās vieta dabā.  Ministru kabineta noteikumu Nr. 60 37. punktā noteikts, ja Centrālās zemes komisijas vai pilsētas zemes komisijas lēmumam (atzinumam), kas pieņemts par Sarakstā iekļauto zemes vienību, nav pievienots grafiskais pielikums, attiecīgi Centrālā zemes komisija vai pilsētas zemes komisija pēc zemes lietotāja pieprasījuma sagatavo grafisko [pielikumu](https://likumi.lv/ta/id/243611#piel0) un iesniedz to Valsts zemes dienestā.  Saskaņā ar likuma "Par zemes komisijām" pārejas noteikumu 5. punktu Centrālā zemes komisija darbību izbeidz 2021. gada 30. jūnijā, attiecīgi atbilstoši likuma "Par zemes komisijām" 11. pantam pilsētu zemes komisijas izbeidz savu darbību divu mēnešu laikā pēc tam, kad tiek izsludināta zemes reformas pabeigšana attiecīgajā pašvaldības teritorijā.  Ievērojot to, ka Centrālā zemes komisija izbeigs savu darbību 2021. gada 30. jūnijā un līdz 2021. gada 1. maijam no 76 pilsētām zemes reforma ir pabeigta 74 pilsētu teritorijās (zemes reforma nav pabeigta Tukumā un Rīgā), tad Ministru kabineta noteikumu Nr. 60 37. punktā noteiktais uzdevums – Centrālai zemes komisijai vai pilsētas zemes komisijai pēc zemes lietotāja pieprasījuma sagatavot grafisko [pielikumu](https://likumi.lv/ta/id/243611#piel0) un iesniegt to Valsts zemes dienestā, ja Centrālās zemes komisijas vai pilsētas zemes komisijas lēmumam (atzinumam), kas pieņemts par Sarakstā iekļauto zemes vienību, nav pievienots grafiskais pielikums, nebūs vai jau nav izpildāms.  Rīcība gadījumiem, kad par lauku apvidus zemēm ir pieņemts lēmums par zemes piešķiršanu, bet tam nav pievienots grafiskais pielikums, noteikta Ministru kabineta noteikumu Nr. 60 40. punktā.  Lai pielāgotu zemes kadastrālās uzmērīšanas par valsts budžeta līdzekļiem procesu jau pastāvošajai kārtībai kā sagatavojams lēmuma grafiskais pielikums, paredzēts noteikt, ja Centrālās zemes komisijas vai pilsētas zemes komisijas lēmumam (atzinumam) tas nebūs pievienots, tad attiecīgo grafisko pielikumu sagatavos Valsts zemes dienesta teritoriālā struktūrvienība.  Ievērojot minēto, projekts paredz Ministru kabineta noteikumu Nr. 60 37. punktu papildināt ar otru teikumu, nosakot, ka pēc Centrālās zemes komisijas vai pilsētas zemes komisijas darbības izbeigšanas, ja Centrālās zemes komisijas vai pilsētas zemes komisijas lēmumam (atzinumam), nav grafiskais pielikums, tad Valsts zemes dienesta teritoriālā struktūrvienība sagatavo zemes robežu shēmu un tās kopiju nosūta zemes lietotājam vienlaikus ar paziņojumu par valsts budžeta līdzekļu piešķiršanu, lai zemes lietotājam būtu iespēja ar Valsts zemes dienesta sagatavoto zemes robežu shēmu iepazīties.  3*.*Papildus Ministru kabineta noteikumos Nr. 60 novēršamās nepilnības un pilnveidojams regulējums:  3.1. Ministru kabineta noteikumu Nr. 1019 59. punktā noteikts, ka mērnieks apseko robežu apvidū, konstatē tās stāvokli un noskaidro uzmērāmās zemes vienības robežas un robežpunkta stāvokļa atbilstību šo noteikumu 49. un [50. punktā](https://likumi.lv/ta/id/243225#p50) minētajām prasībām un sagatavo robežas apsekošanas aktu ([6. pielikums](https://likumi.lv/ta/id/243225#piel6)) vienā eksemplārā. Attiecīgi minēto noteikumu 77. punktā noteikts, ka tad, ja robežas apsekošanā konstatē, ka robežzīme ir jāatjauno, vai robežzīme jāatjauno saskaņā ar tiesas nolēmumu, mērnieks organizē robežzīmes atjaunošanu, pieaicinot ierosinātāju un attiecīgā robežposma pierobežnieku, un sagatavo robežas atjaunošanas aktu ([7. pielikums](https://likumi.lv/ta/id/243225#piel7)) vienā eksemplārā. Atbilstoši Ministru kabineta noteikumu Nr. 1019 129. punktā noteiktajam pēc robežzīmju nostiprināšanas mērnieks sagatavo robežas noteikšanas aktu. Robežas noteikšanas aktu sagatavo vienā eksemplārā un iesniedz Valsts zemes dienesta teritoriālajā struktūrvienībā šo noteikumu [19. nodaļā](https://likumi.lv/ta/id/243225#n19) noteiktajā kārtībā. Ierosinātājam izsniedz apliecinātu akta kopiju.  Saskaņā ar Ministru kabineta noteikumu Nr. 1019 200. punktā noteikto zemes robežu plānu (oriģinālu) sagatavo vismaz tik eksemplāros, lai pa vienam eksemplāram varētu izsniegt katram īpašniekam (kopīpašniekam), un vienu eksemplāru iesniegt Valsts zemes dienesta teritoriālajā struktūrvienībā šo noteikumu [19. nodaļā](https://likumi.lv/ta/id/243225#n19) minētajā kārtībā. Analoģisku dokumentu eksemplāru skaita sagatavošanu paredz Ministru kabineta noteikumu Nr. 1019 209. punkts attiecībā uz situācijas plāniem, bet Ministru kabineta noteikumu Nr. 1019 220. punkts – attiecībā uz apgrūtinājuma plāniem.  No minētajām Ministru kabineta noteikumu Nr. 1019 normām izriet, ka robežu atjaunošanas akts, tieši tāpat kā robežas apsekošanas akts un robežu noteikšanas akts, gatavojams tikai vienā eksemplārā, savukārt, zemes robežu plāns, situācijas plāns un apgrūtinājumu plāns – trīs eksemplāros, ja zeme nav piešķirta koplietošanā.  Tāpat Ministru kabineta noteikumu Nr. 1019 7. punktā noteikts, ka pēc zemes kadastrālās uzmērīšanas datu reģistrācijas Nekustamā īpašuma valsts Kadastra informācijas sistēmā (turpmāk – Kadastra informācijas sistēma) mērnieks atbilstoši veikto darbu saturam izsniedz ierosinātājam sagatavoto plānu (oriģinālu), robežas apsekošanas aktu, robežas atjaunošanas aktu, robežas neatbilstības novēršanas aktu un robežas noteikšanas aktu (apliecinātas kopijas).  Ievērojot Ministru kabineta noteikumos Nr. 1019 noteikto attiecīgo dokumentu sagatavojamo eksemplāru skaitu, Ministru kabineta noteikumu Nr. 60 10. punktā noteikts, ka zemes kadastrālajā uzmērīšanā sagatavotos dokumentus (zemes robežu plāns, situācijas plāns, apgrūtinājumu plāns (oriģināli), robežas apsekošanas akts, robežas atjaunošanas akts, robežas noteikšanas akts (apliecinātas kopijas)) zemes lietotājam izsniedz Valsts zemes dienesta teritoriālā struktūrvienība pēc tam, kad saņemts mērnieka apliecinājums par likvidētajām robežzīmēm, izveidotajām kupicām, ierīkotajām vizūrstigām un zemes lietotājs šo noteikumu 7. un [8. punktā](https://likumi.lv/ta/id/243611#p8) minētajos gadījumos sedzis attiecīgos mērnieka darba izdevumus.  No minētās tiesību normas izriet, ka mērnieks, veicot zemes uzmērīšanu par valsts budžeta līdzekļiem, zemes lietotājam sagatavoto zemes robežu plāna, situācijas plāna un apgrūtinājuma plāna oriģinālus iesniedz Valsts zemes dienestā. Attiecīgi Valsts zemes dienestam ir pienākums zemes lietotājam izsniegt zemes robežu plāna, situācijas plāna un apgrūtinājuma plāna oriģinālus, savukārt tādiem dokumentiem kā robežas apsekošanas akts, robežas atjaunošanas akts un robežas noteikšanas akts apliecinātas kopijas – pēc tam, kad saņemts mērnieka apliecinājums par likvidētajām robežzīmēm, izveidotajām kupicām, ierīkotajām vizūrstigām.  2021. gada 4. martā Valsts sekretāru sanāksmē izsludināts Ministru kabineta noteikumu projekts "Grozījumi Ministru kabineta 2011. gada 27. decembra noteikumos Nr. 1019 "Zemes kadastrālās uzmērīšanas noteikumi"" (VSS-167). Lai atvieglotu dokumentu apriti  e-vidē un vienkopus būtu apskatāmi visi konkrētajā zemes kadastrālās uzmērīšanas procesā sagatavotie dokumenti, noteikumu projektā paredzēts, ka mērnieks zemes robežu plānu, situācijas plānu un apgrūtinājuma plānu sagatavo kā elektroniskos dokumentus ar drošu elektronisko parakstu un laika zīmogu un tie tiek ievietoti  e-lietā.  Ievērojot to, ka pēc Ministru kabineta noteikumu projekta "Grozījumi Ministru kabineta 2011. gada 27. decembra noteikumos Nr. 1019 "Zemes kadastrālās uzmērīšanas noteikumi"" (VSS-167) spēkā stāšanās zemes robežu plāni, situācijas plāni un apgrūtinājuma plāni tiks gatavoti tikai kā elektroniski dokumenti, kas vienmēr paši par sevi būs attiecīgā dokumenta oriģināls, tad gadījumos, kad ierosinātājs vēlēsies elektroniski sagatavoto zemes robežu plānu, situācijas plānu vai apgrūtinājuma plānu saņemt kā papīra dokumentu, tie būs izsniedzami kā apliecinātas kopijas. Līdz ar to, ierosinātājam, tāpat kā iepriekš, tiks paredzēts izsniegt elektroniski sagatavotā dokumenta oriģinālu, bet attiecīgi šo elektronisko dokumentu apliecinātas kopijas būs izsniedzamas pēc ierosinātāja pieprasījuma.  Lai vienādotu zemes kadastrālajā uzmērīšanā sagatavojamo dokumentu formas, projekts paredz Ministru kabineta noteikumu Nr. 60 10. punktā noteikt analoģisku risinājumu, kāds tas paredzēts Ministru kabineta noteikumu projektā "Grozījumi Ministru kabineta 2011. gada 27. decembra noteikumos Nr. 1019 "Zemes kadastrālās uzmērīšanas noteikumi"" (VSS-167) attiecībā uz elektroniski sagatavojamiem zemes robežu plāniem, situācijas plāniem un apgrūtinājuma plāniem gadījumos, kad zemes uzmērīšana tiek veikta par valsts budžeta līdzekļiem un iepriekš minētos dokumentus zemes lietotājam izsniegs Valsts zemes dienests.  3.2. Atjaunojot neatkarīgās Latvijas tiesību sistēmu, likumdevējs, ievērojot tiesiskas valsts principus, lai iespēju robežās izlīdzinātu iepriekšējā režīma nodarītos zaudējumus, atjaunotu taisnīgumu, veicinātu zemes īpašuma tiesību atjaunošanu un to tālāku nostiprināšanu zemesgrāmatā, likuma "Par zemes reformu Latvijas Republikas lauku apvidos" 22. pantā un likuma "Par zemes reformu Latvijas Republikas pilsētās" 18. pantā noteica personu loku, kurām īpašuma tiesību atjaunošanai piešķirtās zemes robežas uzmērāmas par valsts budžeta līdzekļiem. Minētās likumu normas paredz, ka zemes kadastrālā uzmērīšana par valsts budžeta līdzekļiem tiek veikta bijušajiem zemes īpašniekiem, kuriem 1940. gada 21. jūlijā piederēja zemes īpašums Latvijas Republikā, un viņus pārdzīvojušiem laulātajiem, bērniem un mazbērniem, politiski represētajiem un 1. grupas invalīdiem.  Saskaņā ar Valsts zemes dienesta informāciju 2021. gada sākumā par valsts budžeta līdzekļiem uzmērāmas bija 3800 personām īpašuma tiesību atjaunošanai piešķirtās 3000 zemes vienības (12 000 ha platībā). Katru gadu Valsts zemes dienests no kopējās valsts budžeta dotācijas zemes kadastrālajai uzmērīšanai novirza aptuveni 70 000 *euro.* Vidēji katru gadu par šo naudu tiek uzmērītas aptuveni 75 zemes vienības.  Atbilstoši pēdējo četru gadu laikā veiktajiem iepirkuma procedūras rezultātiem vienas zemes vienības par valsts budžeta līdzekļiem veicamās zemes kadastrālas uzmērīšanas izmaksas vidēji sasniedz nedaudz vairāk kā 900 *euro*. Līdz ar to Sarakstā iekļauto 3000 zemes vienību kadastrālajai uzmērīšanu par valsts budžeta līdzekļiem nepieciešami aptuveni 2,7 miljoni *euro*. Paliekot nemainīgam valsts budžeta līdzekļu iedalījumam un, pieņemot, ka visu 3000 zemes vienību lietotājiem saglabāsies tiesības uzmērīt zemes vienības par valsts budžeta līdzekļiem, tad zemes kadastrālās uzmērīšanas darbus varētu pabeigt 38 gadu laikā.  Tomēr jāņem vērā, ka katru gadu apmēram 50 Sarakstā iekļautās zemes vienības tiek uzmērītas par zemes lietotāju pašu līdzekļiem. Saglabājoties šādai tendencei un nemainīgam valsts budžeta līdzekļu sadalījumam, zemes kadastrālās uzmērīšanas darbus (gan mērot par valsts, gan zemes lietotāju budžeta līdzekļiem) varēs paveikt 24 gadu laikā.  Kārtību un secību, kādā izskatāmi iesniegumi un tiek veikta zemes kadastrālā uzmērīšana par valsts budžeta līdzekļiem augstāk minētajām personām, noteikta Ministru kabineta noteikumos Nr. 60.  Par valsts budžeta līdzekļiem veicamās zemes kadastrālās uzmērīšanas rindas virzības motivēšanai Ministru kabineta noteikumu Nr. 60 12. punktā noteikts, ja zemes lietotājs, kura zemes vienība iekļauta Sarakstā, zemes kadastrālo uzmērīšanu veic par saviem līdzekļiem, Valsts zemes dienesta teritoriālā struktūrvienība nodrošina kadastra datu aktualizāciju Kadastra informācijas sistēmā par valsts budžeta līdzekļiem, ja ievēroti šādi nosacījumi: Valsts zemes dienestā iesniegts zemes lietotāja iesniegums ar lūgumu izslēgt uzmērīto zemes vienību no Saraksta kopā ar zemes kadastrālās uzmērīšanas lietu, zemes lietotājs ir norādīts Sarakstā vai iestājies šo noteikumu 13. punktā minētais gadījums. Ministru kabineta noteikumu Nr. 60 13. punktā noteikts, ka tad, "ja zemes lietotājs, kura zemes vienība iekļauta Sarakstā, ir miris, zemi uzmēra mantiniekam, nemainot zemes kadastrālās uzmērīšanas secību Sarakstā. Mantinieks atbilst šo noteikumu [1. punktā](https://likumi.lv/ta/id/243611#p1) minētajiem nosacījumiem un ir iesniedzis Valsts zemes dienestā iesniegumu ar lūgumu turpināt zemes vienības kadastrālo uzmērīšanu un mantojuma apliecību vai tiesas nolēmuma norakstu par apstiprināšanu mantojuma tiesībās.".  No minētajām tiesību normām secināms, ka kadastra datu aktualizācija Kadastra informācijas sistēmā par valsts budžeta līdzekļiem ir nodrošināma, ja zemes lietotājs, kas norādīts Sarakstā, vai viņa mantinieks atbilst Ministru kabineta noteikumu Nr. 60 1. punktā noteiktajam personu lokam un ir iesniegts iesniegums ar lūgumu izslēgt uzmērīto zemes vienību no Saraksta.  Ievērojot par valsts budžeta līdzekļiem veicamo zemes kadastrālās uzmērīšanas laiku, ar vien vairāk gadījumos tiek konstatēts, ka Sarakstā iekļauto zemes vienību lietotāju mantinieki vairs neatbilst tam personu lokam, kam veicama zemes kadastrālā uzmērīšana par valsts budžeta līdzekļiem, un, uzmērot mantoto zemi par saviem līdzekļiem, šīm personām nav tiesības saņemt kadastra datu aktualizāciju Kadastra informācijas sistēmā bez maksas. Atbilstoši Kadastra informācijas sistēmas datiem 2021. gada sākumā no Sarakstā iekļautajām 3800 personām 1300 jeb 34% no personām ir mirušas.  Lai veicinātu īpašuma tiesību nostiprināšanu zemesgrāmatā uz visām Sarakstā iekļautajām zemes vienībām, neatkarīgi no tā, vai zemes uzmērīšanu par saviem līdzekļiem veicis Sarakstā iekļautais zemes lietotājs vai viņa mantinieks, kurš vairs neatbilst likuma "Par zemes reformu Latvijas Republikas lauku apvidos" 22. pantā un likuma "Par zemes reformu Latvijas Republikas pilsētās" 18. pantā noteiktajam personu lokam, projektā paredzēts Ministru kabineta noteikumu Nr. 60 12. punktā noteikt, ka, ja zemes lietotājs, kura zemes vienība iekļauta sarakstā, vai viņa mantinieks zemes kadastrālo uzmērīšanu ir veicis par saviem līdzekļiem, Valsts zemes dienesta teritoriālā struktūrvienība nodrošina kadastra datu aktualizāciju Kadastra informācijas sistēmā par valsts budžeta līdzekļiem, ja zemes lietotājs vai viņa mantinieks iesniedzis Valsts zemes dienestā iesniegumu ar lūgumu izslēgt uzmērīto zemes vienību no Saraksta kopā ar zemes kadastrālās uzmērīšanas lietu. Tādējādi mantinieku vairs nesasaistot ar Ministru kabineta noteikumu Nr. 60 1. punktā noteikto personu loku.  3.3. Ministru kabineta noteikumu Nr. 60 13. punktā noteikts, ja zemes lietotājs, kura zemes vienība iekļauta Sarakstā, ir miris, zemi uzmēra mantiniekam, nemainot zemes kadastrālās uzmērīšanas secību Sarakstā. Mantinieks atbilst šo noteikumu [1. punktā](https://likumi.lv/ta/id/243611#p1) minētajiem nosacījumiem un ir iesniedzis Valsts zemes dienestā iesniegumu ar lūgumu turpināt zemes vienības kadastrālo uzmērīšanu un mantojuma apliecību vai tiesas nolēmuma norakstu par apstiprināšanu mantojuma tiesībās.  No minētās tiesību normas izriet, ka zemes lietotāja mantiniekam zemi uzmēra Sarakstā noteiktajā rindas secībā, ja tas Valsts zemes dienestā iesniedz lūgumu turpināt zemes vienības kadastrālo uzmērīšanu un mantojuma apliecību vai tiesas nolēmuma norakstu par apstiprināšanu mantojuma tiesībās.  Atbilstoši Nekustamā īpašuma valsts kadastra likuma pārejas noteikumu 6. punktam līdz nekustamā īpašuma pirmreizējai ierakstīšanai zemesgrāmatā zemes reformu un privatizāciju regulējošos likumos minētais zemes lietotājs ir kadastra subjekts, kuru Kadastra informācijas sistēmā ieraksta kā lietotāju. Zemes lietotājam ir tiesības ierosināt nekustamā īpašuma objekta un zemes vienības daļas noteikšanu, nekustamā īpašuma objekta veidošanu, kadastra datu aktualizāciju un šo datu labošanu, kā arī ir šā likuma 13., 14. un 31.1 pantā noteiktie pienākumi, viņš var veikt šā likuma 34. pantā noteiktās darbības.  Atbilstoši Ministru kabineta 2012. gada 10. aprīļa noteikumu Nr. 263 "Kadastra objekta reģistrācijas un kadastra datu aktualizācijas noteikumi" 99.1. apakšpunktam, ja nekustamais īpašums nav ierakstīts zemesgrāmatā, atbilstoši ierosinātāja iesniegumam un tam pievienotajiem dokumentiem Kadastra informācijas sistēmā aktualizē ziņas par kadastra subjektu un tam piederošo domājamo daļu.  No minētā izriet, ka par valsts budžeta līdzekļiem veicamās zemes kadastrālās uzmērīšanas organizēšanai izmantojami Kadastra informācijas sistēmas dati, savukārt, lai tie atbilstu faktiskajai situācijai, zemes lietotāja mantiniekam pirms iesnieguma turpināt zemes vienības kadastrālo uzmērīšanu iesniegšanas Valsts zemes dienestā ir jāierosina kadastra datu aktualizācija atbilstoši mantojuma apliecībai vai tiesas nolēmuma norakstam par apstiprināšanu mantojuma tiesībās.  No minētā secināms, ka Ministru kabineta noteikumu Nr. 60 13. punktā noteiktā prasība – zemes lietotāja mantiniekam vienlaikus ar iesniegumu turpināt zemes kadastrālo uzmērīšanu iesniegt mantojuma apliecību vai tiesas nolēmuma norakstu par apstiprināšanu mantojuma tiesībās ir nepamatota.  Lai samazinātu Sarakstā iekļauto zemes lietotāju mantiniekiem administratīvo slogu, projekts paredz Ministru kabineta noteikumu Nr. 60 13. punktā izslēgt prasību par mantojuma apliecības vai tiesas nolēmuma noraksta par apstiprināšanu mantojuma tiesībās iesniegšanu Valsts zemes dienestā vienlaikus ar iesniegumu turpināt zemes kadastrālo uzmērīšanu.  3.4. Ministru kabineta noteikumu Nr. 60 34. punktā noteikts, ka Valsts zemes dienesta amatpersona pieņem lēmumu par atteikumu veikt zemes kadastrālo uzmērīšanu, ja zemes lietotājs ilgāk par trim mēnešiem pēc darba pārtraukšanas akta sastādīšanas bez attaisnojoša iemesla nav izpildījis zemes reformas vai zemes kadastrālās uzmērīšanas jomu regulējošajos normatīvajos aktos noteiktās prasības, kā dēļ nav iespējams veikt zemes kadastrālo uzmērīšanu. Attiecīgi minēto noteikumu 34. punkta apakšpunktos uzskaitītas iepriekš minētās zemes reformas vai zemes kadastrālās uzmērīšanas jomu regulējošajos normatīvajos aktos noteiktās prasības, tas ir, ja zemes lietotājs nebrīdinot vai bez attaisnojoša iemesla neierodas uz iepriekš noteikto zemes robežu apsekošanu, zemes robežu atjaunošanu, kā arī nenodrošina mērnieka piekļūšanu uzmērāmajam objektam un drošību objektā, ja zemes lietotājs neparaksta dokumentus, kas saskaņā ar zemes kadastrālās uzmērīšanas jomu regulējošajos normatīvajos aktos noteikto kārtību sastādīti zemes kadastrālajā uzmērīšanā, un zemes lietotājs neievēro Valsts zemes dienesta reģionālās nodaļas zemes robežu strīdu komisijas vai Valsts zemes dienesta ģenerāldirektora apstrīdēšanas kārtībā pieņemto lēmumu vai tiesas nolēmumu.  Ministru kabineta noteikumu Nr. 1019 280. punktā noteikts, ka zemes reformas ietvaros par ierosinātāju šo noteikumu 4. punkta izpratnē uzskatāms arī zemes lietotājs līdz zemes pirmreizējai ierakstīšanai zemesgrāmatā, un viņam ir šajos noteikumos noteiktās tiesības un pienākumi. Tātad zemes lietotājs uzskatāms par ierosinātāju, un uz to attiecināmas normatīvajos aktos noteiktās ierosinātāja tiesības un pienākumi.  Ja mērnieks nevar uzsākt vai turpināt zemes kadastrālās uzmērīšanas darbus ierosinātāja (zemes lietotāja) darbības vai bezdarbības dēļ, tad atbilstoši Ministru kabineta noteikumu Nr. 1019 17. punktā noteiktajam tas pārtrauc uzsāktos zemes kadastrālās uzmērīšanas darbus un sagatavo darba pārtraukšanas aktu.  Ministru kabineta noteikumu Nr. 1019 273. punktā ierosinātājam paredzētas tiesības: saņemt šo noteikumu prasībām atbilstošu pakalpojumu, lūgt mērniekam sniegt informāciju par zemes kadastrālās uzmērīšanas darbu norisi un termiņiem un saņemt atbildi uz rakstiski izteiktajām pretenzijām un lūgumiem, ja radušies iebildumi pret zemes kadastrālās uzmērīšanas darbu atbilstību šo noteikumu prasībām, atteikties parakstīt zemes kadastrālās uzmērīšanas dokumentus, norādot iebildumu pamatojumu un pierakstītos iebildumus parakstot, ja radušies iebildumi pret zemes kadastrālās uzmērīšanas darbu atbilstību šo noteikumu prasībām, iesniegt iesniegumu (sūdzību) sertificēšanas institūcijā, vērsties tiesā robežu strīda gadījumā ar pierobežnieku par esošo vai atjaunoto robežzīmju atrašanos apvidū vai par zemes kadastrālās uzmērīšanas darbu atbilstību šo noteikumu prasībām, vai citos [Civillikumā](https://likumi.lv/ta/id/225418-civillikums) noteiktos gadījumos un pieaicināt valsts vai pašvaldības policiju, ja pierobežnieks kavē ierosinātāju mērnieka norādītajā vietā nostiprināt robežzīmi un izveidot kupicu vai ierīkot vizūrstigu vai robežstigu vai likvidēt robežzīmi.  Ministru kabineta noteikumu Nr. 1019 274. punktā ierosinātājam noteikti pienākumi: pēc mērnieka uzaicinājuma nodrošināt viņam piekļuvi uzmērāmajai zemes vienībai vai zemes vienības daļai un piedalīties zemes kadastrālajā uzmērīšanā atbilstoši šo noteikumu prasībām, mērnieka norādītajā vietā nostiprināt robežzīmes, atbilstoši mērnieka norādījumiem izveidot kupicas, ierīkot vizūrstigas vai robežstigas, likvidēt robežzīmes un pagaidu robežzīmes pēc plānoto meža zemes atmežošanas darbību pabeigšanas apvidū, ja ierosinātājam nav vienošanās ar mērnieku, ka minētos darbus veiks mērnieks un kā krietnam un rūpīgam saimniekam saglabāt un uzturēt ierīkoto robežu (robežzīmes un robežstigas), bet, ja robežzīmes ir iznīcinātas, lūgt mērniekam tās atjaunot un pirms zemes kadastrālās uzmērīšanas darbu uzsākšanas informēt mērnieku par juridiskiem šķēršļiem darbu izpildei, tai skaitā par ierosināto tiesvedību par uzmērāmās zemes vienības robežām.  No minēto Ministru kabineta noteikumu Nr. 1019 17. punkta izriet, ka tad, ja ierosinātājs nepilda tam Ministru kabineta noteikumu Nr. 1019 274. punktā noteiktos pienākumus, mērniekam jāpārtrauc uzsāktie zemes kadastrālās uzmērīšanas darbi un jāsagatavo darba pārtraukšanas akts, attiecīgi ierosinātājam rodas Ministru kabineta noteikumu Nr. 1019 273. punktā noteiktās tiesības.  Izvērtējot Ministru kabineta noteikumu Nr. 1019 274. punkta apakšpunktos minētos ierosinātāja pienākumus un Ministru kabineta noteikumu Nr. 1019 273. punkta apakšpunktos ierosinātājam noteiktās tiesības ar Ministru kabineta noteikumu Nr. 60 34. punkta apakšpunktos minētajiem gadījumiem, kādiem iestājoties pārtraucami zemes kadastrālās uzmērīšanas darbi, secināms, ka tikai Ministru kabineta noteikumu Nr. 60 34.1. apakšpunktā noteiktais gadījums atbilst Ministru kabineta noteikumu Nr. 1019 274.1. apakšpunktā noteiktajam ierosinātāja pienākumam – nodrošināt mērniekam piekļuvi uzmērāmajai zemes vienībai un piedalīties zemes kadastrālajā uzmērīšanā atbilstoši Ministru kabineta noteikumu Nr. 1019 prasībām.  Ministru kabineta noteikumu Nr. 1019 273.3. apakšpunkts nosaka, ja ir radušies iebildumi pret zemes kadastrālās uzmērīšanas darbu atbilstību šo noteikumu prasībām, ierosinātājam (zemes lietotājam) ir tiesības atteikties parakstīt zemes kadastrālās uzmērīšanas dokumentus, norādot iebildumu pamatojumu un pierakstītos iebildumus parakstot. Tātad gadījumā, ja zemes lietotājs neparaksta dokumentus, kas saskaņā ar normatīvajos aktos zemes kadastrālās uzmērīšanas jomā noteikto kārtību sagatavoti zemes kadastrālajā uzmērīšanā, uzskatāms, ka zemes lietotājs iebilst par zemes kadastrālās uzmērīšanas darbu veikšanu atbilstoši Ministru kabineta noteikumos Nr. 1019 noteiktajam. Savukārt, no Ministru kabineta noteikumu Nr. 1019 290.3. apakšpunkta izriet, ka pēc zemes robežu strīda atrisināšanas zemes kadastrālo uzmērīšanu turpina, pamatojoties uz spēkā esošu un neapstrīdamu dokumentu (Valsts zemes dienesta teritoriālās struktūrvienības zemes robežu strīdu komisijas, Valsts zemes dienesta ģenerāldirektora lēmums, tiesas nolēmums, personu vienošanās), kas atrisina zemes robežu strīdu (turpmāk – dokuments par zemes robežu strīdu). Tātad pēc strīda atrisināšanas mērnieks veic zemes kadastrālo uzmērīšanu atbilstoši dokumentā par zemes robežu strīdu noteiktajam. No minētā secināms, ka gadījumā, ja zemes lietotājs neievēro dokumentā par zemes robežu strīdu noteikto, tad būtībā zemes lietotājs iebilst par to, ka mērnieks veic zemes kadastrālās uzmērīšanas darbus atbilstoši Ministru kabineta noteikumos Nr. 1019 noteiktajam. Savukārt, ja radušies iebildumi pret zemes kadastrālās uzmērīšanas darbu atbilstību Ministru kabineta noteikumu Nr. 1019 prasībām, zemes lietotājs atbilstoši šo noteikumu 273.4. apakšpunktam ir tiesīgs iesniegt iesniegumu (sūdzību) sertificēšanas institūcijā.  Ministru kabineta 2010. gada 1. novembra noteikumu Nr. 1011 "Personu sertificēšanas un sertificēto personu uzraudzības kārtība ģeodēzijā, zemes ierīcībā un zemes kadastrālajā uzmērīšanā" 48.1. apakšpunktā noteikts, ka sertificēto personu profesionālās darbības uzraudzību veic sertificēšanas institūcija, izskatot iesniegumus (sūdzības) par sertificētās personas profesionālo darbību. Saskaņā ar minēto noteikumu 52. punktu – sertificēšanas institūcija pēc sertificētas personas izpildītā ģeodēziskā, zemes ierīcības vai zemes kadastrālās uzmērīšanas darba pārbaudes sagatavo atzinumu un izsniedz to sertificētajai personai, attiecīgi saskaņā ar 53. punktā noteikto – sertificētā persona pēc atzinuma saņemšanas sertificēšanas institūcijas noteiktajā termiņā novērš atzinumā norādītos pārkāpumus. No minētajām tiesību normām izriet, ka, izskatot iesniegumu (sūdzību), sertificēšanas institūcija sniedz atzinumu par sertificētās personas profesionālo darbību.  Ja sertificēšanas institūcija nekonstatē mērnieka profesionālās darbības pārkāpumus, tad zemes lietotāja iesniegums (sūdzība) uzskatāms par nepamatotu un pārtrauktie zemes kadastrālās uzmērīšanas darbi ir turpināmi.  Ievērojot to, ka saskaņā ar likuma "Par zemes reformu Latvijas Republikas lauku apvidos" 22. panta otro daļu un likuma "Par zemes reformu Latvijas Republikas pilsētās" 18. panta trešo daļu Valsts zemes dienesta pienākumos ietilpst par valsts budžeta līdzekļiem veicamo zemes kadastrālās uzmērīšanas darbu organizēšana, attiecīgi viena no operatīvas zemes kadastrālās uzmērīšanas veikšanas darbībām ir efektīvas komunikācijas nodrošināšana gan Valsts zemes dienesta un zemes lietotāja, gan mērnieka un zemes lietotāja starpā. Lai nodrošinātu pārtraukto zemes kadastrālās uzmērīšanas darbu turpināšanu un atgādinātu zemes lietotājam par tam veicamajām darbībām zemes kadastrālās uzmērīšanas procesā, projekta 7. punkts paredz noteikt Valsts zemes dienestam pienākumu zemes lietotājam nosūtīt aicinājumu turpināt zemes kadastrālās uzmērīšanas darbus, pirms tiek pieņemts lēmums par atteikumu veikt zemes kadastrālo uzmērīšanu.  Vienlaikus projekts skaidrības nodrošināšanai paredz Ministru kabineta noteikumu Nr. 60 34.1., 34.2. un 34.3. apakšpunktā noteiktos gadījumus salāgot ar Ministru kabineta noteikumu Nr. 1019 273. punktā noteiktajām ierosinātāja tiesībām un 274. punktā noteiktajiem ierosinātāja pienākumiem. Ievērojot minēto, projekts paredz Ministru kabineta noteikumu Nr. 60 34.1. un 34.2. apakšpunktā noteikt, ka Valsts zemes dienesta amatpersona pieņem lēmumu par atteikumu veikt zemes kadastrālo uzmērīšanu, ja pēc darba pārtraukšanas akta sagatavošanas un Valsts zemes dienesta aicinājuma turpināt zemes kadastrālās uzmērīšanas darbus saņemšanas zemes lietotājs trīs mēnešu laikā bez attaisnojoša iemesla neierodas uz iepriekš noteiktajiem zemes kadastrālās uzmērīšanas darbiem apvidū vai nenodrošina mērnieka piekļūšanu uzmērāmajam objektam vai drošību objektā, ja nav nostiprinājis robežzīmes, atjaunojis vai izveidojis kupicas, atjaunojis vai ierīkojis vizūrstigas, ierīkojis robežstigas vai likvidējis robežzīmes, kas atzītas par likvidējamām.  Savukārt, lai noteiktu skaidru rīcību gadījumos, kad zemes lietotājs ir izmantojis tam normatīvajos aktos zemes kadastrālās uzmērīšanas jomā noteiktās tiesības, projekts paredz Ministru kabineta noteikumu Nr. 60 34.3. un 34.4. apakšpunktā noteikt, ka Valsts zemes dienesta amatpersona pieņem lēmumu par atteikumu veikt zemes kadastrālo uzmērīšanu, ja pēc darba pārtraukšanas akta sagatavošanas un Valsts zemes dienesta aicinājuma turpināt zemes kadastrālās uzmērīšanas darbus saņemšanas zemes lietotājs trīs mēnešu laikā nav iesniedzis sertificēšanas institūcijā iesniegumu (sūdzību) par mērnieka profesionālo darbību, ja bija iebildis par zemes kadastrālās uzmērīšanas darbu atbilstību normatīvajos aktos zemes kadastrālās uzmērīšanas jomā noteiktajām prasībām, atsakoties parakstīt zemes kadastrālās uzmērīšanas dokumentus, vai neparaksta normatīvajos aktos zemes kadastrālās uzmērīšanas jomā noteiktos dokumentus, ja sertificēšanas institūcija, izskatot zemes lietotāja iesniegumu (sūdzību) par mērnieka profesionālo darbību, nav konstatējusi mērnieka profesionālās darbības pārkāpumus.  Par valsts budžeta līdzekļiem veicamās zemes kadastrālās uzmērīšanas procesā zemes robežas apvidū tiesiski tiek noteiktas, ierīkotas un uzmērītas pirmo reizi.  Saskaņā ar Ministru kabineta noteikumu Nr. 1019 287. punktu, veicot pirmreizējo zemes kadastrālo uzmērīšanu, mērnieks izvērtē zemes vienības platību. Ja konstatē platību atšķirību, kas pārsniedz šo noteikumu 188. punktā norādīto, mērnieks sagatavo zemes robežu plāna projektu un pavadvēstuli par konstatēto pieļaujamo platību atšķirību un nosūta ierosinātājam tālākai iesniegšanai vietējā pašvaldībā precizējoša lēmuma pieņemšanai. No minētā izriet, ka zemes lietotājam ir pienākums iesniegt pašvaldībā mērnieka sagatavoto un viņam izsniegto zemes robežu plāna projektu, pavadvēstuli par konstatēto pieļaujamo platību atšķirību, ja zemes kadastrālās uzmērīšanas laikā mērnieks konstatējis zemes platību atšķirību, kas neieiekļaujas Ministru kabineta noteikumu Nr. 1019 188. punktā noteiktajās pieļaujamās platību atšķirību robežās.  Likuma "Par zemes reformas pabeigšanu lauku apvidos" 2. panta devītajā daļā noteikts, ja kadastrālajā uzmērīšanā noteiktā zemes platība pārsniedz pastāvīgā lietošanā piešķirto zemes platību vai ir mazāka par to un zemes gabala robežu kontūras apvidū atbilst lēmuma par zemes piešķiršanu pastāvīgā lietošanā grafiskajā [pielikumā](https://likumi.lv/ta/id/68490-publiskas-personas-mantas-atsavinasanas-likums#piel0) noteiktajām robežu kontūrām, pašvaldība pieņem lēmumu par zemes platības precizēšanu.  Tā kā zemes kadastrālās uzmērīšanas darbi nav turpināmi pirms zemes lietotājs nav vērsies pašvaldībā, tie tiek pārtraukti līdz zemes lietotājs ir vietējā pašvaldībā iesniedzis mērnieka sagatavotos dokumentus un pēc tam mērniekam iesniedzis no vietējās pašvaldības saņemto lēmumu par zemes platības precizēšanu.  Ministru kabineta noteikumu Nr. 60 3. punktā noteikts, ka par valsts budžeta līdzekļiem uzmēra zemes vienību tādā platībā, uz kuru ir atjaunotas īpašuma tiesības un kura iekļaujas normatīvajos aktos zemes kadastrālās uzmērīšanas jomā noteiktās pieļaujamās platību atšķirības robežās.  Atbilstoši Ministru kabineta 2008. gada 22. septembra noteikumu Nr. 787 "Noteikumi par maksājumiem, izpērkot (pērkot) lauku apvidus zemi" 3. punktam – bijušajam īpašniekam vai viņa mantiniekam samaksu par izpērkamās zemes platību aprēķina, ja kadastrālajā uzmērīšanā noteiktā zemes platība ir lielāka par to zemes platību, uz kuru atjauno īpašuma tiesības, un tā pārsniedz pieļaujamās nesaistes robežas.  No minētās tiesību normas izriet, ka zemes lietotājam par valsts budžeta līdzekļiem uzmērāma tāda zemes platība, uz kuru atjaunotas īpašuma tiesības un kura iekļaujas Ministru kabineta noteikumu Nr. 1019 188. punktā noteiktās pieļaujamās platību atšķirību robežās, savukārt, izpērkama – tā zemes platība, kura pārsniedz atjaunojamo platību Ministru kabineta noteikumu Nr. 1019 188. punktā noteiktās pieļaujamās platību atšķirības robežās.  Valsts un pašvaldību īpašuma privatizācijas un privatizācijas sertifikātu izmantošanas pabeigšanas likuma (turpmāk – Privatizācijas pabeigšanas likums) 25. panta astotajā daļā noteikts, ja bijušais zemes īpašnieks vai viņa mantinieks neizpērk saskaņā ar šā likuma [23. panta](https://likumi.lv/ta/id/111962#p23) otrās daļas 3. punktu pastāvīgā lietošanā piešķirtās zemes platību, kas ir lielāka par to zemes platību, uz kuru atjaunojamas īpašuma tiesības, un tā pārsniedz pieļaujamās nesaistes robežas, pašvaldība pieņem lēmumu izveidot atsevišķu zemesgabalu, kura platība nav mazāka par pašvaldības saistošajos noteikumos atbilstošajam nekustamā īpašuma lietošanas mērķim paredzētajai minimālajai zemesgabala platībai vai kura konfigurācija pieļauj attiecīgā zemesgabala izmantošanu atbilstoši apstiprinātajam teritorijas plānojumam, vai no kura ir iespējams nodrošināt piekļūšanu ceļam vai ielai.  Lai pašvaldība pieņemtu Privatizācijas pabeigšanas likuma 25. panta astotajā daļā noteikto lēmumu par atsevišķa zemesgabala izveidošanu, tai jāsadala zemes lietotājam īpašuma tiesību atjaunošanai piešķirtā zemes vienība, pieņemot lēmumu par zemes sadalīšanu saskaņā ar Zemes ierīcības likuma pārejas noteikumu 1. punktā noteikto.  Pašvaldība informāciju par to, ka zemes lietotājs, kuram zeme uzmērāma par valsts budžeta līdzekļiem, nevēlēsies izpirkt īpašuma tiesību atjaunošanai piešķirto zemes platību, kas ir lielāka par to zemes platību, uz kuru atjaunojamas īpašuma tiesības un tā pārsniedz Ministru kabineta noteikumu Nr. 1019 188. punktā noteikto pieļaujamās platību atšķirības robežu, var uzzināt tikai no paša zemes lietotāja izteiktās gribas, līdz ar to secināms, ka no Privatizācijas pabeigšanas likuma 25. panta astotās daļas izriet pienākums zemes lietotājam vērsties pašvaldībā ar lūgumu atdalīt izpērkamo zemes platību.  Tā kā zemes kadastrālās uzmērīšanas darbi nav turpināmi pirms zemes lietotājs nav vērsies pašvaldībā, tie tiek pārtraukti līdz zemes lietotājs ir vietējā pašvaldībā iesniedzis iesniegumu izpērkamās zemes platības atdalīšanai no īpašuma tiesību atjaunošanai paredzētās zemes platības un mērniekam iesniedzis no vietējās pašvaldības saņemto lēmumu par zemes vienības sadalīšanu un atsevišķa zemesgabalu izveidošanu saskaņā ar Zemes ierīcības likuma pārejas noteikumu 1. punktu un Privatizācijas pabeigšanas likuma 25. panta astoto daļu.  No minētā izriet, ka, iestājoties likuma "Par zemes reformas pabeigšanu lauku apvidos" 2. panta devītajā daļā un Privatizācijas pabeigšanas likuma 25. panta astotajā daļā noteiktajiem gadījumiem, zemes kadastrālās uzmērīšanas darbu sekmīga norise ir atkarīga no zemes lietotāja sadarbības ar mērnieku un zemes lietotāja aktīvas rīcības.  Lai noteiktu zemes lietotājam saprotamu rīcību un sekas, kādas iestāsies, ja zemes lietotāja bezdarbības dēļ netiks turpināti uzsāktie zemes kadastrālās uzmērīšanas darbi par valsts budžeta līdzekļiem, projekts paredz Ministru kabineta noteikumu Nr. 60 34.5. apakšpunktā noteikt, ka Valsts zemes dienesta amatpersona pieņem lēmumu par atteikumu veikt zemes kadastrālo uzmērīšanu, ja pēc darba pārtraukšanas akta sagatavošanas un Valsts zemes dienesta aicinājuma turpināt zemes kadastrālās uzmērīšanas darbus saņemšanas zemes lietotājs trīs mēnešu laikā neiesniedz mērniekam no vietējās pašvaldības iegūstamos zemes kadastrālās uzmērīšanas darbu pabeigšanai nepieciešamos normatīvajos aktos zemes reformas jomā noteiktos dokumentus (lēmums par zemes platības precizēšanu, lēmums par zemes vienības sadali, atsevišķa zemesgabala izveidošanu u.c.).  Lai izslēgtu nepieciešamību grozīt Ministru kabineta noteikumus Nr. 60, ja tiks grozīti normatīvie akti zemes reformas un zemes kadastrālās uzmērīšanas jomā, papildinot tos ar jauniem zemes lietotājam jeb ierosinātajam noteiktiem pienākumiem un tiesībām zemes kadastrālajā uzmērīšanā, projekts paredz noteikumu Nr. 60 34.6. apakšpunktā noteikt, ka Valsts zemes dienesta amatpersona pieņem lēmumu par atteikumu veikt zemes kadastrālo uzmērīšanu pēc darba pārtraukšanas akta sagatavošanas un Valsts zemes dienesta aicinājuma turpināt zemes kadastrālās uzmērīšanas darbus saņemšanas, ja zemes lietotājs trīs mēnešu laikā nav veicis citus normatīvajos aktos zemes reformas vai zemes kadastrālās uzmērīšanas jomā zemes lietotājam noteiktos pienākumus, kā dēļ nav iespējams pabeigt iesāktos zemes kadastrālās uzmērīšanas darbus.  3.5. Ministru kabineta noteikumu Nr. 60 40. punktā noteikts, ja par Sarakstā iekļautajām zemes vienībām lauku apvidos ir pieņemts lēmums par zemes piešķiršanu, bet tam nav pievienots grafiskais pielikums, Valsts zemes dienesta teritoriālā struktūrvienība sagatavo lietošanā piešķirtās zemes robežu shēmu ([3. pielikums](https://likumi.lv/ta/id/243611#piel3)) un nosūta to vietējai pašvaldībai zemes vienības novietojuma un piešķirtās platības saskaņošanai. Nosūtītā zemes robežu shēma uzskatāma par saskaņotu arī tad, ja vietējā pašvaldība mēneša laikā no tās nosūtīšanas dienas nav sniegusi rakstisku atbildi (noklusējuma saskaņojums).  Organizējot par valsts budžeta līdzekļiem veicamos zemes kadastrālās uzmērīšanas darbus, Valsts zemes dienests secinājis, ka lauku apvidus teritorijās aptuveni trešdaļai lēmumu par zemes piešķiršanu nav pievienots grafiskais pielikums.  No 2012. gada 4. februāra, kad spēkā stājās Ministru kabineta noteikumu Nr. 60 40. punkta norma, līdz 2020. gada 1. septembrim, tas ir, vairāk kā astoņu gadu laikā, 95 % gadījumu vietējās pašvaldības izmantojušas noklusējuma saskaņojumu un nevienā gadījumā pašvaldība nav iebildusi par Valsts zemes dienesta teritoriālās struktūrvienības sagatavotajām un pašvaldībai saskaņošanai nosūtītajām zemes robežu shēmām.  Valsts zemes dienests, izvērtējot vietējo pašvaldību praksi zemes robežu shēmu saskaņošanas procesā, secināja, ka pašvaldībām ir ļoti ierobežotas vai bieži vien pat neiespējamas iespējas pārliecināties par Valsts zemes dienesta teritoriālās struktūrvienības sagatavoto zemes robežu shēmu atbilstību attiecīgajam lēmumam, jo tās rīcībā nav ne pagasta zemes komisiju arhīva dokumentācija, ne arī robežojošo zemes vienību kadastrālās uzmērīšanas dokumenti. Ievērojot minēto, Ministru kabineta noteikumu Nr. 60 40. punktā noteiktajai prasībai par zemes robežu shēmu saskaņošanu ar vietējām pašvaldībām ir formāls raksturs.  Lai mazinātu pašvaldībām administratīvo slogu, projekts paredz Ministru kabineta noteikumu Nr. 60 40. punktā izslēgt prasību pašvaldībām saskaņot Valsts zemes dienesta teritoriālās struktūrvienības sagatavoto zemes robežu shēmu (zemes vienības robežu, konfigurācijas un novietojuma grafisks attēlojums).  Ministru kabineta noteikumu Nr. 60 30. punktā noteikts, ka zemes lietotājs 30 dienu laikā pēc paziņojuma par valsts budžeta līdzekļu piešķiršanu zemes kadastrālajai uzmērīšanai (turpmāk – paziņojums) Valsts zemes dienestā iesniedz parakstītu apliecinājumu par zemes kadastrālās uzmērīšanas darbu izpildi (turpmāk – apliecinājums) vai rakstisku lūgumu pagarināt tā iesniegšanas termiņu, norādot pagarinājuma iemeslu un datumu, līdz kuram lūdz pagarināt termiņu.  Atbilstoši Ministru kabineta noteikumu Nr. 60 26.4. apakšpunktam Valsts zemes dienesta amatpersona pieņem lēmumu par zemes vienības izslēgšanu no saraksta, ja zemes lietotājs 30 dienu laikā pēc atkārtota paziņojuma saņemšanas Valsts zemes dienestā nav iesniedzis parakstītu apliecinājumu vai iesniegumu ar lūgumu pagarināt tā iesniegšanas termiņu.  No minēto Ministru kabineta noteikumu Nr. 60 30. punkta un 26.4. apakšpunkta izriet, ka zemes kadastrālā uzmērīšana par valsts budžeta līdzekļiem veicama tikai tajos gadījumos, ja zemes lietotājs iesniedz Valsts zemes dienestā apliecinājumu.  Ievērojot to, ka ne Ministru kabineta noteikumu Nr. 60 40. punkts, ne citas minēto noteikumu tiesību normas neparedz informēt zemes lietotāju par Valsts zemes dienesta sagatavoto un pašvaldības saskaņoto zemes robežu shēmu, zemes lietotājs par tam piešķirtās zemes vienības robežām, konfigurāciju un novietojumu uzzina tikai tad, kad mērnieks jau ir uzsācis zemes kadastrālās uzmērīšanas darbus atbilstoši tam izsniegtajiem zemes kadastrālās uzmērīšanas tiesiskā pamatojuma dokumentiem, tai skaitā Valsts zemes dienesta sagatavotajai zemes robežu shēmai. Ja Valsts zemes dienesta sagatavotajā zemes robežu shēmā zemes lietotājam īpašuma tiesību atjaunošanai piešķirtās zemes vienības robežas konfigurācija un novietojums atšķiras no tā, kādu to bija iedomājies redzēt zemes lietotājs, iesāktie zemes kadastrālās uzmērīšanas darbi tiek pārtraukti un zemes lietotājam iestājas pienākums tos atrisināt noteiktā laika periodā. Tajā pašā laikā vairumā gadījumu jautājums par īpašuma tiesību atjaunošanai piešķirtās zemes robežām, konfigurāciju un novietojumu risināms tikai tiesas ceļā, rezervējot attiecīgās zemes vienības kadastrālās uzmērīšanas darbu veikšanai piešķirtos finanšu līdzekļus uz nenoteiktu laiku, bet zemes lietotājs, kurš būtu gatavs veikt zemes kadastrālās uzmērīšanas darbus par valsts budžeta līdzekļiem, tos nevar sākt organizēt ierobežoto finanšu līdzekļu dēļ.  Lai optimizētu par valsts budžeta līdzekļiem veicamās zemes kadastrālās uzmērīšanas procesu un nodrošinātu iespēju zemes lietotājam iepazīties ar Valsts zemes dienesta sagatavoto zemes robežu shēmu (zemes vienības robežu, konfigurācijas un novietojuma grafisko attēlojumu) pirms apliecinājuma iesniegšanas Valsts zemes dienestam, projekts paredz Ministru kabineta noteikumu Nr. 60 40. punktā noteikt, ka vienlaikus ar paziņojumu par valsts budžeta līdzekļu piešķiršanu Valsts zemes dienests zemes lietotājam nosūta arī tā teritoriālās struktūrvienības sagatavotās zemes robežu shēmas kopiju.  3.6. Ministru kabineta noteikumu Nr. 60 3. pielikumā norādītais zemes robežu shēmas paraugs paredz tā saskaņošanu ar attiecīgo pašvaldību. Atsakoties no Valsts zemes dienesta teritoriālās struktūrvienības sagatavotās zemes robežu shēmas saskaņošanas ar pašvaldību, Ministru kabineta noteikumu Nr. 60 3. pielikums vairs neatbildīs Ministru kabineta noteikumu Nr. 60 40. punktā noteiktajai zemes robežu shēmas sagatavošanas kārtībai.  Lai svītrotu Ministru kabineta noteikumu Nr. 60 3. pielikumā ietverto nosacījumu par zemes robežu shēmas saskaņošanu ar vietējo pašvaldību, kā arī vienādotu zemes robežas shēmas sagatavošanu gadījumos, kad grafiskais pielikums nav pievienots Centrālās zemes komisijas un pilsētas zemes komisijas lēmumam (atzinumam), projekts paredz Ministru kabineta noteikumu Nr. 60 3. pielikumu izteikt jaunā redakcijā. |
| 3. | Projekta izstrādē iesaistītās institūcijas un publiskas personas kapitālsabiedrības | Tieslietu ministrija (Valsts zemes dienests). |
| 4. | Cita informācija | Nav. |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Valsts zemes dienesta uzturētajā Sarakstā iekļautie zemes lietotāji – bijušie zemes īpašnieki, kuriem 1940. gada 21. jūlijā piederēja zemes īpašums Latvijas Republikā, viņus pārdzīvojušie laulātie, bērni un mazbērni, politiski represētās personas un cilvēki ar 1. grupas invaliditāti, kam normatīvajos aktos noteiktajā kārtībā pienākas zemes kadastrālā uzmērīšana par valsts budžeta līdzekļiem, kā arī viņu mantinieki. |
| 2. | Tiesiskā regulējuma ietekme uz tautsaimniecību un administratīvo slogu | Atsakoties no prasības Valsts zemes dienesta teritoriālās struktūrvienības sagatavoto zemes robežu shēmu saskaņot ar vietējo pašvaldību, tiek mazināts administratīvais slogs vietējām pašvaldībām.  Atsakoties no prasības par mantojuma apliecības vai tiesas nolēmuma noraksta par apstiprināšanu mantojuma tiesībās iesniegšanu Valsts zemes dienestā vienlaikus ar iesniegumu turpināt zemes kadastrālo uzmērīšanu, tiek mazināts administratīvais slogs zemes lietotāja mantiniekam.  Nodrošinot bezmaksas kadastra datu aktualizāciju Kadastra informācijas sistēmā visām tām personām, kuru īpašuma tiesību atjaunošanai piešķirtā zemes vienība ir iekļauta Sarakstā, ja ir veikta zemes kadastrālā uzmērīšana par saviem līdzekļiem, iesniedzot par to iesniegumu ar lūgumu izslēgt uzmērīto zemes vienību no Saraksta kopā ar zemes kadastrālās uzmērīšanas lietu, tiek veicināta īpašuma tiesību atjaunošana un īpašuma tiesību nostiprināšana zemesgrāmatā, līdz ar to arī plašākas rīcības iespējas privātpersonām ar zemes reformas laikā tām īpašuma tiesību atjaunošanai nodoto zemi, piemēram, veikt ar to darījumus, ieķīlāt utt., un tas, savukārt, lai arī nelielā apmērā, tomēr pozitīvi ietekmēs tautsaimniecību. |
| 3. | Administratīvo izmaksu monetārs novērtējums | Projekts šo jomu neskar. |
| 4. | Atbilstības izmaksu monetārs novērtējums | Projekts šo jomu neskar. |
| 5. | Cita informācija | Nav. |

|  |  |  |  |  |  |  |  |
| --- | --- | --- | --- | --- | --- | --- | --- |
| **III. Tiesību akta projekta ietekme uz valsts budžetu un pašvaldību budžetiem** | | | | | | | |
| Rādītāji | 2021. gads | | Turpmākie trīs gadi (*euro*) | | | | |
| 2022 | | 2023 | | 2024 |
| saskaņā ar valsts budžetu kārtējam gadam | izmaiņas kārtējā gadā, salīdzinot ar valsts budžetu kārtējam gadam | saskaņā ar vidēja termiņa budžeta ietvaru | izmaiņas, salīdzinot ar vidēja termiņa budžeta ietvaru 2022. gadam | saskaņā ar vidēja termiņa budžeta ietvaru | izmaiņas, salīdzinot ar vidēja termiņa budžeta ietvaru 2023. gadam | izmaiņas, salīdzinot ar vidēja termiņa budžeta 2023. gadam |
| 1 | 2 | 3 | 4 | 5 | 6 | 7 | 8 |
| 1. Budžeta ieņēmumi | 0 | 0 | 0 | 0 | 0 | 0 | 0 |
| 1.1. valsts pamatbudžets, tai skaitā ieņēmumi no maksas pakalpojumiem un citi pašu ieņēmumi | 0 | 0 | 0 | 0 | 0 | 0 | 0 |
| 1.2. valsts speciālais budžets | 0 | 0 | 0 | 0 | 0 | 0 | 0 |
| 1.3. pašvaldību budžets | 0 | 0 | 0 | 0 | 0 | 0 | 0 |
| 2. Budžeta izdevumi | 0 | 0 | 0 | 3 900 | 0 | 3 900 | 3 900 |
| 2.1. valsts pamatbudžets, t.sk. | 0 | 0 | 0 | 3 900 | 0 | 3 900 | 3 900 |
| 2.2. valsts speciālais budžets | 0 | 0 | 0 | 0 | 0 | 0 | 0 |
| 2.3. pašvaldību budžets | 0 | 0 | 0 | 0 | 0 | 0 | 0 |
| 3. Finansiālā ietekme | 0 | 0 | 0 | -3 900 | 0 | -3 900 | -3 900 |
| 3.1. valsts pamatbudžets | 0 | 0 | 0 | -3 900 | 0 | -3 900 | -3 900 |
| 3.2. speciālais budžets | 0 | 0 | 0 | 0 | 0 | 0 | 0 |
| 3.3. pašvaldību budžets | 0 | 0 | 0 | 0 | 0 | 0 | 0 |
| 4. Finanšu līdzekļi papildu izdevumu finansēšanai (kompensējošu izdevumu samazinājumu norāda ar "+" zīmi) | X | 0 | 0 | 3 900 | 0 | 3 900 | 3 900 |
| 5. Precizēta finansiālā ietekme | X | 0 | X | 0 | X | 0 | 0 |
| 5.1. valsts pamatbudžets | 0 | 0 | 0 | 0 |
| 5.2. speciālais budžets | 0 | 0 | 0 | 0 |
| 5.3. pašvaldību budžets | 0 | 0 | 0 | 0 |
| 6. Detalizēts ieņēmumu un izdevumu aprēķins (ja nepieciešams, detalizētu ieņēmumu un izdevumu aprēķinu var pievienot anotācijas pielikumā) | Paredzams, ka gadā Valsts zemes dienests veiks 130 bezmaksas kadastra datu aktualizācijas pakalpojumus Kadastra informācijas sistēmā visām tām personām, kuru īpašuma tiesību atjaunošanai piešķirtā zemes vienība ir iekļauta Sarakstā, ja ir veikta zemes kadastrālā uzmērīšana par saviem līdzekļiem, iesniedzot par to iesniegumu ar lūgumu izslēgt uzmērīto zemes vienību no Saraksta kopā ar zemes kadastrālās uzmērīšanas lietu, neskatoties uz to, vai šī persona atbilst Ministru kabineta noteikumu Nr. 60 1. punktā noteiktajam personu lokam.  Maksa par viena kadastra objekta datu aktualizāciju ir 30,00 *euro* saskaņā ar Ministru kabineta 2015. gada 15. decembra noteikumu Nr. 787 "Valsts zemes dienesta maksas pakalpojumu cenrādis un samaksas kārtība" pielikuma 6.1. apakšpunktu.  Lai nodrošinātu projekta normu izpildi, Valsts zemes dienests esošā budžeta ietvaros datu aktualizācijas pakalpojumus sniegs bez maksas 3 900,00 *euro* apmērā (130 kadastra objekti \* 30,00 *euro*). | | | | | | |
| 6.1. detalizēts ieņēmumu aprēķins |
| 6.2. detalizēts izdevumu aprēķins |
| 7. Amata vietu skaita izmaiņas | Projekta izpildi Valsts zemes dienests nodrošinās ar esošajām amata vietām. | | | | | | |
| 8. Cita informācija | Nav. | | | | | | |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Projekts šo jomu neskar. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar. |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Informācija par projektu un sabiedrības līdzdalības aktivitātēm tiks ievietota Valsts zemes dienesta, Tieslietu ministrijas un Valsts kancelejas tīmekļvietnēs. |
| 2. | Sabiedrības līdzdalība projekta izstrādē | Atbilstoši Ministru kabineta 2009. gada 25. augusta noteikumu Nr. 970 "Sabiedrības līdzdalības kārtība attīstības plānošanas procesā" 7.4.1 apakšpunktam jebkurš sabiedrības pārstāvis varēs līdzdarboties projekta izstrādē, rakstiski sniedzot viedokli (iebildumus un priekšlikumus) par projektu. |
| 3. | Sabiedrības līdzdalības rezultāti | Sabiedrības pārstāvju rakstiski sniegtie viedokļi tiks izvērtēti projekta izstrādē. |
| 4. | Cita informācija | Nav. |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Tieslietu ministrija (Valsts zemes dienests). |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Valsts pārvaldes vai pašvaldību institucionālā sistēma netiek mainīta. Jaunas iestādes vai jaunas struktūrvienības netiek veidotas, nav paredzēts likvidēt esošās institūcijas, nav paredzēts reorganizēt esošās institūcijas. |
| 3. | Cita informācija | Nav. |

Iesniedzējs:

Tieslietu ministrijas

valsts sekretārs Raivis Kronbergs

Rolava 67038632

arta.rolava@vzd.gov.lv